b'\n_START_ARTICLE_\nTehnologii generice\n_START_PARAGRAPH_\nTermenul \xe2\x80\x9etehnologii generice\xe2\x80\x9d se refer\xc4\x83 la tehnologii cu utilizare intensiv\xc4\x83 a cuno\xc8\x99tin\xc8\x9belor, asociate cu o Cercetare-Dezvoltare de intensitate \xc3\xaenalt\xc4\x83, cu cicluri rapide de inovare, cheltuieli mari de capital \xc8\x99i personal de \xc3\xaenalt\xc4\x83 calificare. Influen\xc8\x9ba lor este penetrant\xc4\x83, gener\xc3\xa2nd inova\xc8\x9bii de procese, produse \xc8\x99i servicii \xc3\xaen \xc3\xaentreaga economie. Tehnologiile generice sunt multidisciplinare \xc8\x99i trans-sectoriale, travers\xc3\xa2nd multe domenii tehnologice cu tendin\xc8\x9be spre convergen\xc8\x9b\xc4\x83 \xc8\x99i integrare tehnologic\xc4\x83 \xc8\x99i cu poten\xc8\x9bial de a induce schimb\xc4\x83ri structurale. Diferitele tehnologii generice difer\xc4\x83 \xc3\xaen ceea ce prive\xc8\x99te nivelul de maturitate \xc8\x99i domeniile de aplicare. Aceste tehnologii sunt calificate ca \xe2\x80\x9egenerice\xe2\x80\x9d \xc3\xaen sensul c\xc4\x83 sunt foarte apropiate de discipline \xc8\x99tiin\xc8\x9bifice: biochimie, microbiologie, genetic\xc4\x83, termodinamic\xc4\x83, optic\xc4\x83 etc. \xc3\x8entreprinderea transfer\xc4\x83 \xc3\xaen interior cuno\xc8\x99tin\xc8\x9be \xc8\x99tiin\xc8\x9bifice fundamentale \xc8\x99i dispune astfel de un fundament care \xc3\xaei permite s\xc4\x83 realizeze inova\xc8\x9bii tehnologice. Termenul \xe2\x80\x9egeneric\xe2\x80\x9d reflect\xc4\x83 natura acestor tehnologii cu voca\xc8\x9bie generic\xc4\x83, ce ajut\xc4\x83 la dezvoltarea industrial\xc4\x83 general\xc4\x83 \xc8\x99i permit s\xc4\x83 se aduc\xc4\x83 economii semnificative \xc3\xaen raport cu tehnologiile complementare existente. Efectul lor multiplicator permite s\xc4\x83 se amelioreze performan\xc8\x9bele \xc3\xaen alte sectoare cum sunt: Tehnologia Informa\xc8\x9biei \xc8\x99i Comunica\xc8\x9biilor, produse chimice, o\xc8\x9beluri, aparate medicale, industria automobilului, industria aeronautic\xc4\x83 etc._NEWLINE_Dic\xc8\x9bionarul BusinessDictionary.com  ofer\xc4\x83 urm\xc4\x83toarea defini\xc8\x9bie: Echipamentul \xc8\x99i/sau metodologia care, singure sau \xc3\xaen combina\xc8\x9bie cu tehnologiile asociate, furnizeaz\xc4\x83 mijloace pentru a genera salturi uria\xc8\x99e \xc3\xaen performan\xc8\x9b\xc4\x83 \xc8\x99i capabilit\xc4\x83\xc8\x9bi pentru utilizator. De exemplu, se reunesc \xc3\xaempreun\xc4\x83 tehnologiile telecomunica\xc8\x9biilor, internetului, etc., astfel \xc3\xaenc\xc3\xa2t \xc8\x99i firmele mici sunt capabile s\xc4\x83 concureze \xc3\xaen zonele unde \xc3\xaen alte condi\xc8\x9bii le-ar fi imposibil.\n_START_SECTION_\nCategorii de tehnologii generice\n_START_PARAGRAPH_\nExist\xc4\x83 divergen\xc8\x9be \xc3\xaentre Statele membre ale UE asupra ceea ce trebuie s\xc4\x83 se considere tehnologii generice. Pe baza cercet\xc4\x83rilor globale \xc8\x99i tendin\xc8\x9belor pie\xc8\x9bei, pot fi considerate ca fiind cele mai relevante din punct de vedere strategic urm\xc4\x83toarele tehnologii generice:_NEWLINE_Nanotehnologii de\xc8\x9bin perspectiva conducerii dezvolt\xc4\x83rii nano- \xc8\x99i micro-dispozitivelor inteligente \xc8\x99i a schimb\xc4\x83rilor revolu\xc8\x9bionare \xc3\xaen \xc3\xaengrijirea s\xc4\x83n\xc4\x83t\xc4\x83\xc8\x9bii, energie, mediu \xc8\x99i fabrica\xc8\x9bie. Nivelul de maturitate al acestei tehnologii este \xc3\xaenc\xc4\x83 sc\xc4\x83zut, fiind necesar un nivel ridicat al cercet\xc4\x83rilor fundamentale._NEWLINE_Microelectronica \xc8\x99i nanoelectronica inclusiv semiconductoare sunt esen\xc8\x9biale pentru toate bunurile \xc8\x99i serviciile care necesit\xc4\x83 controlul inteligent \xc3\xaen sectoare ca automobile \xc8\x99i transporturi, aeronautic\xc4\x83 \xc8\x99i industria aerospa\xc8\x9bial\xc4\x83._NEWLINE_Fotonica este un domeniu multidisciplinar care se refer\xc4\x83 la generarea, detec\xc8\x9bia \xc8\x99i managementul luminii. Printre altele, ofer\xc4\x83 baza tehnologic\xc4\x83 pentru conversia economic\xc4\x83 a luminii solare \xc3\xaen electricitate, ceea ce este important pentru producerea energiei regenerabile \xc8\x99i pentru o varietate de componente \xc8\x99i echipamente electronice ca fotodiode, LED-uri \xc8\x99i lasere._NEWLINE_Materiale avansate ofer\xc4\x83 \xc3\xaembun\xc4\x83t\xc4\x83\xc8\x9biri majore \xc3\xaentr-o varietate de domenii, de exemplu domeniul aerospa\xc8\x9bial, transporturi, construc\xc8\x9bii, \xc3\xaengrijirea s\xc4\x83n\xc4\x83t\xc4\x83\xc8\x9bii, textile, electronic\xc4\x83, bunuri de consum. Exemple de \xe2\x80\x9emateriale avansate\xe2\x80\x9d: nanomateriale \xc8\x99i materiale nano-asamblate, materiale pentru energie, materiale pentru Tehnologia Informa\xc8\x9biei \xc8\x99i Comunica\xc8\x9biilor, biomateriale. Grupul de Exper\xc8\x9bi de \xc3\x8enalt Nivel (HLG) de la Uniunea European\xc4\x83, \xc3\xaen domeniul materialelor avansate, a luat \xc3\xaen considerare urm\xc4\x83toarele categorii de materiale\xc2\xa0: metale avansate, polimeri sintetici avansa\xc8\x9bi, ceramici avansate, noi materiale compozite, biopolimeri avansa\xc8\x9bi._NEWLINE_Biotehnologiile industriale aduc alternative de procese mai curate \xc8\x99i sustenabile pentru opera\xc8\x9bii industriale \xc8\x99i agroalimentare. Biotehnologiile industriale ofer\xc4\x83 noi metode de produc\xc8\x9bie pentru produse existente \xc8\x99i ofer\xc4\x83 posibilitatea dezvolt\xc4\x83rii unor produse complet noi. Pentru dezvoltarea unor produse \xc8\x99i procese utile biotehnologiile industriale se bazeaz\xc4\x83 pe integrarea unor discipline \xc8\x99tiin\xc8\x9bifice cum sunt biochimia, microbiologia, genetica molecular\xc4\x83 \xc8\x99i tehnologii de proces. Un important subsector al biotehnologiilor industriale se refer\xc4\x83 la biocombustibili._NEWLINE_\xc3\x8en filiera tehnologiilor generice sunt importante sisteme de fabrica\xc8\x9bie avansate, pentru a produce bunuri comercializabile bazate pe cuno\xc8\x99tin\xc8\x9be \xc8\x99i servicii conexe (de ex. robotica modern\xc4\x83). Aceasta este relevant \xc3\xaen industrii cu capitalizare intensiv\xc4\x83, cu metode complexe de asamblare, ca de exemplu produc\xc8\x9bia \xc8\x99i asamblarea avioanelor moderne care implic\xc4\x83 un spectru larg de tehnologii de fabrica\xc8\x9bie, de la simularea \xc8\x99i programarea liniilor de asamblare cu robo\xc8\x9bi p\xc3\xa2n\xc4\x83 la reducerea consumului de materiale \xc8\x99i energie. Sistemele de fabrica\xc8\x9bie avansate cuprind sisteme de produc\xc8\x9bie \xc8\x99i serviciile asociate, procese, instala\xc8\x9bii \xc8\x99i echipamente care includ automatizare, robotic\xc4\x83, sisteme de m\xc4\x83surare, procesarea informa\xc8\x9biilor cognitive, procesarea semnalelor \xc8\x99i controlul produc\xc8\x9biei prin intermediul sistemelor de informa\xc8\x9bii \xc8\x99i comunica\xc8\x9bii de \xc3\xaenalt\xc4\x83 vitez\xc4\x83._NEWLINE_Uniunea European\xc4\x83 (UE) a creat Grupe de Exper\xc8\x9bi de \xc3\x8enalt Nivel (HLG) asupra tehnologiilor generice-cheie, \xc3\xaens\xc4\x83rcinate cu elaborarea unei strategii europene coerente, pentru a dezvolta \xc8\x99ase tehnologii generice-cheie: nanotehnologii, micro- \xc8\x99i nanoelectronic\xc4\x83, materiale avansate, fotonic\xc4\x83, biotehnologii industriale \xc8\x99i sisteme de fabrica\xc8\x9bie avansate. Aceste Grupe au fost lansate la Bruxelles la 13 iulie 2010. Raportul final al HLG a fost publicat \xc3\xaen iunie 2011.\n_START_SECTION_\nRealiz\xc4\x83ri ale tehnologiilor generice\n_START_PARAGRAPH_\nCombina\xc8\x9bii ale tehnologiilor generice sunt integrate \xc3\xaen produsele cele mai avansate. De exemplu, un automobil electric este o combina\xc8\x9bie de materiale avansate pentru baterii, componente microelectronice pentru electronica de putere \xc3\xaen scopul reducerii greut\xc4\x83\xc8\x9bii automobilului, fotonic\xc4\x83 pentru iluminatul cu consum redus, biotehnologii industriale pentru anvelope cu frecare redus\xc4\x83 \xc8\x99i sisteme avansate de fabrica\xc8\x9bie pentru producerea automobilelor electrice cu costuri competitive. De asemenea, un telefon mobil cuprinde, \xc3\xaentre altele, cipuri microelectronice pentru telecomunica\xc8\x9bii, un aparat foto cu tehnologie fotonic\xc4\x83 \xc8\x99i optic\xc4\x83 , materiale avansate pentru ecrane tactile._NEWLINE_Tehnologiile generice contribue la dezvoltarea tehnologiilor disruptive \xc3\xaen sectoare ca energia (energii regenerabile, biocombustibili, energia solar\xc4\x83 etc.), transportul (vehicule de transport mai sigure \xc8\x99i eficiente energetic), fabrica\xc8\x9bie( costuri reduse pentru materiale \xc8\x99i procese, economii de energie), chimie (procesare ecologic\xc4\x83), mediu (sensori pentru monitorizarea mediului), medicin\xc4\x83 (terapia genetic\xc4\x83 \xc8\x99i testarea genetic\xc4\x83) \xc8\x99i bunuri de consum (telefoane mobile, iluminat).\n_START_SECTION_\nSisteme de fabrica\xc8\x9bie avansate \xc8\x99i caracteristicile acestora\n_START_PARAGRAPH_\nSistemele de fabrica\xc8\x9bie avansate (SFA) imiplic\xc4\x83 opera\xc8\x9bii de fabrica\xc8\x9bie care creeaz\xc4\x83 produse high-tech, utilizeaz\xc4\x83 tehnici inovative \xc3\xaen fabrica\xc8\x9bie \xc8\x99i inventeaz\xc4\x83 noi procese \xc8\x99i tehnologii pentru fabrica\xc8\x9bia viitoare. Defini\xc8\x9bia SFA acoper\xc4\x83 at\xc3\xa2t fabricarea produselor high-tech, proceselor \xc8\x99i solu\xc8\x9biilor pentru fabrica\xc8\x9bia viitoare, c\xc3\xa2t \xc8\x99i a serviciilor asociate._NEWLINE_Caracteristicile semnificative ale SFA care le deosebesc de tehnologiile de fabrica\xc8\x9bie tradi\xc8\x9bionale sunt: cre\xc8\x99terea semnificativ\xc4\x83 a vitezelor, mic\xc8\x99orarea costurilor sau a consumului de material, \xc3\xaembun\xc4\x83t\xc4\x83\xc8\x9birea preciziei de operare, precum \xc8\x99i aspecte de mediu, ca de exemplu de\xc8\x99euri \xc8\x99i poluarea proceselor de fabrica\xc8\x9bie._NEWLINE_SFA au capitalizare intensiv\xc4\x83, sunt intensive \xc3\xaen cuno\xc8\x99tin\xc8\x9be \xc8\x99i necesit\xc4\x83 niveluri \xc3\xaenalte de capital intelectual. SFA sunt deseori caracterizate printr-un nivel ridicat al utiliz\xc4\x83rii comenzilor numerice \xc8\x99i automatiz\xc4\x83rii, adaptare la necesit\xc4\x83\xc8\x9bile clien\xc8\x9bilor \xc8\x99i intensitate ridicat\xc4\x83 a competen\xc8\x9belor. SFA integreaz\xc4\x83 tehnologia informa\xc8\x9biei \xc8\x99i cuno\xc8\x99tin\xc8\x9be \xc3\xaen procese de fabrica\xc8\x9bie (de exemplu modelarea digital\xc4\x83 a produc\xc8\x9biei, modelarea \xc3\xaen timp real a fabricii, testare non-distructiv\xc4\x83 online). SFA nu cuprind o singur\xc4\x83 tehnologie ci o combina\xc8\x9bie de diferite tehnologii care includ, \xc3\xaentre altele, tehnologii de prelucrare a materialelor, tehnologii electronice \xc8\x99i de calcul, tehnologii de m\xc4\x83surare (inclusiv tehnologii optice \xc8\x99i chimice), tehnologii de transport \xc8\x99i alte tehnologii logistice._NEWLINE_Pentru industrii de proces SFA \xc8\x9bintesc spre procese destinate din start pentru a \xc3\xaencorpora tehnologii cu eficien\xc8\x9b\xc4\x83 ridicat\xc4\x83, sigure \xc8\x99i benigne pentru mediu \xc8\x99i produse adaptate cerin\xc8\x9belor clien\xc8\x9bilor. Aceste tehnologii avansate ajut\xc4\x83 s\xc4\x83 se ob\xc8\x9bin\xc4\x83 facilit\xc4\x83\xc8\x9bi cu dimensiuni mai mici, bazate pe tehnologii de intensificare a proceselor, cu reutilizarea maximizat\xc4\x83 a materialelor; echipamente care sunt adaptate pentru utiliz\xc4\x83ri \xc8\x99i scopuri multiple -astfel m\xc4\x83rindu-se flexibilitatea proceselor- \xc8\x99i fabrici care sunt echipate cu sisteme de control adecvate pentru transform\xc4\x83rile fizice, chimice sau biochimice pe care le proceseaz\xc4\x83.\n_START_SECTION_\nBiotehnologii industriale\n_START_PARAGRAPH_\nBiotehnologia este definit\xc4\x83 de OECD (2005) ca fiind \xe2\x80\x9eaplicarea \xc8\x99tiin\xc8\x9bei \xc8\x99i tehnicii la organisme vii, precum \xc8\x99i la piesele, produsele \xc8\x99i modelele cu aceast\xc4\x83 origine, pentru a modifica materialele vii sau non-vii, pentru producerea de cuno\xc8\x99tin\xc8\x9be, bunuri \xc8\x99i servicii.\xe2\x80\x9d Cu alte cuvinte, biotehnologia este derivat\xc4\x83 din cuno\xc8\x99tin\xc8\x9be biologice \xc8\x99i finalmente este asociat\xc4\x83 cu evolu\xc8\x9bia \xc8\x99tiin\xc8\x9bei biologiei._NEWLINE_Principalele tehnici ale biotehnologiei pot fi rezumate astfel (OECD, 2005, op.cit.):_NEWLINE_ADN/ARN\xc2\xa0: genomic\xc4\x83, farmacogenomic\xc4\x83, inginerie genetic\xc4\x83, secven\xc8\x9bializarea/sinteza/amplificarea ADN/ARN, profilarea expresiei genelor, utilizarea tehnologiei antisens;_NEWLINE_Proteine \xc8\x99i alte molecule: secven\xc8\x9bializarea/sinteza/ingineria proteinelor \xc8\x99i peptidelor; metode de lansare \xc3\xaembun\xc4\x83t\xc4\x83\xc8\x9bite pentru medicamente cu molecule mari; proteomica (studiul structurii \xc8\x99i func\xc8\x9biilor tuturor proteinelor unui organism), izolarea \xc8\x99i purificarea proteinelor; semnalarea, identificarea receptorilor celulelor;_NEWLINE_Cultura celulelor \xc8\x99i \xc8\x9besuturilor: cultura celulelor/\xc8\x9besuturilor, ingineria \xc8\x9besuturilor, fuziunea celulelor, stimulente de vaccinuri/imunizare, manipularea embrionar\xc4\x83;_NEWLINE_Tehnici de biotehnologie de proces: fermenta\xc8\x9bie utiliz\xc3\xa2nd bioreactori (bioreactor = recipient \xc3\xaen care celule sau enzime efectueaz\xc4\x83 o reac\xc8\x9bie biologic\xc4\x83), bioprocesare, le\xc8\x99ierea bacterian\xc4\x83 (englez\xc4\x83 :bioleaching), biodesulfurizare, cur\xc4\x83\xc8\x9birea biologic\xc4\x83, biofiltrare \xc8\x99i fitocur\xc4\x83\xc8\x9bire (utilizarea unor plante pentru a elimina contaminan\xc8\x9bi sau poluan\xc8\x9bi din soluri sau din resurse de ap\xc4\x83);_NEWLINE_Vectori genetici \xc8\x99i ARN: terapia genetic\xc4\x83, vectori virali;_NEWLINE_Bioinformatic\xc4\x83\xc2\xa0: construc\xc8\x9bia bazelor de date pentru genomi, secven\xc8\x9bele proteinelor, modelarea proceselor biologice complexe, inclusiv biologia sistemelor;_NEWLINE_Nanobiotehnologia\xc2\xa0: aplic\xc4\x83 instrumentele \xc8\x99i procesele nanofabrica\xc8\x9biei/microfabrica\xc8\x9biei pentru a construi dispozitive pentru studiul biosistemelor \xc8\x99i aplica\xc8\x9bii \xc3\xaen lansarea de medicamente, diagnostice etc._NEWLINE_Este posibil s\xc4\x83 se defineasc\xc4\x83 un produs al biotehnologiei ca bun sau serviciu a c\xc4\x83rui dezvoltare necesit\xc4\x83 utilizarea uneia sau a mai multor tehnici ale biotehnologiei, dintre cele enumerate mai \xc3\xaenainte. Procesul biotehnologic este un proces de produc\xc8\x9bie sau de alt gen (de exemplu, de mediu) care utilizeaz\xc4\x83 una sau mai multe tehnici sau produse biotehnologice._NEWLINE_Biotehnologia industrial\xc4\x83 este aplicarea biotehnologiei pentru procesarea industrial\xc4\x83 \xc8\x99i producerea de chimicale, materiale \xc8\x99i combustibili. Aceasta include practica utiliz\xc4\x83rii microorganismelor sau componentelor de microorganisme pentru a genera industrial produse utile, substan\xc8\x9be etc., cu capabilit\xc4\x83\xc8\x9bi specifice pe care procesele petrochimice conven\xc8\x9bionale nu le pot asigura. Biotehnologiile industriale utilizeaz\xc4\x83 mucegaiuri, drojdii, bacterii \xc8\x99i/sau enzime ca \xe2\x80\x9efabrici de celule\xe2\x80\x9d , pentru a fabrica energii sustenabile, chimicale,detergen\xc8\x9bi,vitamine, h\xc3\xa2rtie \xc8\x99i o mul\xc8\x9bime de alte lucruri. Biotehnologia industrial\xc4\x83 este caracterizat\xc4\x83 prin conversia biomasei regenerabile \xc3\xaen produse utilizate de consumatori,industria chimic\xc4\x83 sau energetic\xc4\x83. Biotehnologiile ofer\xc4\x83, pe l\xc3\xa2ng\xc4\x83 aplica\xc8\x9biile din domeniul s\xc4\x83n\xc4\x83t\xc4\x83\xc8\x9bii (medicamente etc.), al produselor alimentare \xc8\x99i al furajelor, alternative promi\xc8\x9b\xc4\x83toare \xc3\xaen industria chimic\xc4\x83.\n_START_SECTION_\nMicroelectronica \xc8\x99i nanoelectronica\n_START_PARAGRAPH_\nMicroelectronica este o ramur\xc4\x83 a electronicii care se ocup\xc4\x83 cu miniaturizarea circuitelor \xc8\x99i componentelor electronice. Nanoelectronica se refer\xc4\x83 la utilizarea nanotehnologiilor la componente electronice, \xc3\xaen special tranzistori._NEWLINE_Industria microelectronic\xc4\x83 \xc8\x99i nanoelectronic\xc4\x83 include dou\xc4\x83 subcategorii distincte. Primul segment al industriei este definit prin focalizarea pe mic\xc8\x99orarea continu\xc4\x83 a dimensiunilor fizice ale func\xc8\x9bionalit\xc4\x83\xc8\x9bilor digitale (stocare de logic\xc4\x83 \xc8\x99i memorie) pentru a \xc3\xaembun\xc4\x83t\xc4\x83\xc8\x9bi densitatea \xc8\x99i performan\xc8\x9ba (vitez\xc4\x83, putere) \xc8\x99i a descre\xc8\x99te costurile. Aceast\xc4\x83 tehnologie explic\xc4\x83 larga r\xc4\x83sp\xc3\xa2ndire a pie\xc8\x9bei globale de semiconductoare. Al doilea segment al industriei se refer\xc4\x83 la \xc3\xaencorporarea \xc3\xaen dispozitive a unor func\xc8\x9bionalit\xc4\x83\xc8\x9bi care asigur\xc4\x83 valoare suplimentar\xc4\x83 \xc3\xaen diferite moduri (diversificare func\xc8\x9bional\xc4\x83 a dispozitivelor semiconductoare). Aceast\xc4\x83 abordare implic\xc4\x83 o mare varietate de dispozitive semiconductoare combinate pe acela\xc8\x99i cip, \xc3\xaen a\xc8\x99a-numite sisteme pe cip (SoCs) sau \xc3\xaen acela\xc8\x99i pachet (capsul\xc4\x83 care con\xc8\x9bine circuitul integrat), utiliz\xc3\xa2nd a\xc8\x99a-numite sisteme \xc3\xaen pachet (SiPs). Acest concept implic\xc4\x83 o mul\xc8\x9bime de alte dispozitive \xc3\xaen topul procesului de miniaturizare pur\xc4\x83 (CMOS), ca de exemplu componente de frecven\xc8\x9b\xc4\x83 analogic\xc4\x83/radio, sensori, actuatori, componente pasive, componente de \xc3\xaenalt\xc4\x83 tensiune, MEM (sisteme Micro-Electro-Mecanice). Aceste dispozitive sunt procesate \xc8\x99i \xc3\xaencorporate \xc3\xaen cip/capsul\xc4\x83, \xc3\xaen loc de a fi ad\xc4\x83ugate la nivelul sistemului.'